ai4bharat/Pralekha huggingface dataset:
राष्ट्रपति सचिवालय
राष्ट्रपति वीडियो संदेश के माध्यम से नवभारत टाइम्स द्वारा आयोजित महिला बाइक रैली में शामिल हुईं
राष्ट्रपति, श्रीमती द्रौपदी मुर्मु ने आज  एक वीडियो संदेश के माध्यम से नवभारत टाइम्स द्वारा आयोजित ऑल विमन बाइक रैली के फ्लैग ऑफ समारोह की शोभा बढ़ाई।
राष्ट्रपति ने अपने संदेश में कहा कि महिलाएं सुरक्षित हैं तो परिवार सुरक्षित है, परिवार सुरक्षित है तो समाज सुरक्षित है और समाज सुरक्षित तो देश सुरक्षित है।
राष्ट्रपति ने कहा कि हमारे संविधान के अनुसार भारत के प्रत्येक नागरिक का यह कर्तव्य है कि वह ऐसी प्रथाओं को छोड़ें जो महिलाओं की गरिमा के विरुद्ध हैं। इस मौलिक कर्तव्य को निभाने के लिए आवश्यक है कि प्रत्येक नागरिक की सोच नारी के प्रति सम्मानपूर्ण हो। महिलाओं के प्रति सम्मानपूर्ण आचरण की नींव परिवार में ही रखी जा सकती है। उन्होंने सभी माताओं और बहनों से आग्रह किया कि वे अपने बेटों और भाईयों में सभी महिलाओं को सम्मान देने के मूल्यों को विकसित करें। उन्होंने कहा कि परिवार के साथ शिक्षकों का भी यह दायित्व है कि वे विद्यार्थियों में महिलाओं के प्रति सम्मान और संवेदनशीलता की संस्कृति को मजबूत करें।
राष्ट्रपति ने लड़कियों से कहा कि प्रकृति ने महिलाओं को मां बनने की क्षमता दी है और जिसमें मातृत्व की क्षमता है, उसमें नेतृत्व की क्षमता स्वाभाविक रूप से विद्यमान है। उन्होंने कहा कि तमाम सीमाओं और चुनौतियों के बावजूद महिलाओं ने अपने अदम्य साहस और कौशल के बल पर सफलता के नए कीर्तिमान स्थापित किए हैं।
राष्ट्रपति ने कहा कि मीडिया से अपेक्षा की जाती है कि वे अपने विज्ञापनों, समाचारों और कार्यक्रमों में महिलाओं की गरिमा और सुरक्षा के प्रति पूरी संवेदनशीलता रखें।
राष्ट्रपति ने कहा कि 'आत्मनिर्भर भारत' और 'नए भारत' के निर्माण का लक्ष्य तभी पूरा होगा जब हमारी बेटियां आत्मनिर्भरता और आत्मविश्वास की भावना के साथ आगे बढ़ेंगी।
राष्ट्रपति का संदेश देखने के लिए कृपया यहां क्लिक करें-
गृह मंत्रालय
एनसीएमसी ने सुपर चक्रवाती तूफान 'अम्फान' से निपटने की तैयारियों का फिर से जायजा लिया
20 मई, 2020 को पश्चिम बंगाल के तट से टकराएगा 'अम्फान'
कैबिनेट सचिव श्री राजीव गाबा ने राष्ट्रीय संकट प्रबंधन समिति  की तीसरी बैठक की अध्यक्षता की जिसमें सुपर चक्रवाती तूफान 'अम्फान' से निपटने के लिए राज्यों और केंद्रीय मंत्रालयों/एजेंसियों द्वारा की गई तैयारियों का जायजा लिया गया।
भारतीय मौसम विभाग  ने बताया कि इस ‘सुपर चक्रवाती तूफान’ के 20 मई, 2020 की दोपहर/शाम में पश्चिम बंगाल के तट से टकराने की प्रबल संभावना है। इस दौरान हवाओं की रफ्तार पहले 155-165 किलोमीटर प्रति घंटे तक होने एवं इसके बाद और भी अधिक तेज होकर 185 किलोमीटर प्रति घंटे के उच्च स्तर को भी छू जाने की प्रबल संभावना है। इसके साथ ही राज्य के तटीय जिलों में भारी बारिश होगी और समुद्र में 4-5 मीटर ऊंची लहरें उठेंगी। इस तूफान से पूर्वी मेदिनीपुर, दक्षिण एवं उत्तर 24 परगना, हावड़ा, हुगली और कोलकाता जिलों के काफी प्रभावित होने का अंदेशा है। 'अम्फान' तूफान से नुकसान की संभावना इससे पहले आए चक्रवाती तूफान ‘बुलबुल’ से हुई भारी क्षति से भी कहीं अधिक होने का अंदेशा है, जो 9 नवंबर, 2019 को पश्चिम बंगाल के तट से टकराया था।
इस चक्रवाती तूफान से ओडिशा के तटीय जिलों जैसे कि जगतसिंहपुर, केंद्रपाड़ा, भद्रक, जाजपुर और बालासोर में भी अत्यंत तेज वर्षा होने, प्रचंड झोंके वाली हवाएं चलने और समुद्र में ऊंची-ऊंची लहरें उठने की आशंका है।
ओडिशा के मुख्य सचिव और पश्चिम बंगाल के अतिरिक्त मुख्य सचिव ने एनसीएमसी को अपने द्वारा किए गए प्रारंभिक उपायों से अवगत कराया। उन्होंने बताया कि निचले इलाकों से लोगों को बाहर निकाला जा रहा है। खाद्यान्न, पेयजल और अन्य आवश्यक वस्तुओं के स्टॉक के लिए हरसंभव कदम उठाए गए हैं। बिजली एवं टेलीकॉम सेवाओं के रखरखाव और बहाली के लिए संबंधित टीमें भी तैनात कर दी गई हैं।
राज्यों और केंद्रीय एजेंसियों की तैयारियों की समीक्षा करते हुए कैबिनेट सचिव ने राज्य सरकारों से कहा कि चक्रवाती तूफान के मार्ग में पड़ने वाले निचले इलाकों से समय पर लोगों को सुरक्षित निकालने के लिए सभी आवश्यक उपाय किए जाएं और इसके साथ ही आवश्यक आपूर्ति जैसे कि भोजन, पेयजल एवं दवाइयां, इत्यादि को पर्याप्त मात्रा में बनाए रखा जाए। राज्य सरकारों को यह भी सलाह दी गई कि सड़कों से मलबा हटाने और अन्य बहाली कार्यों के लिए टीमों को तैयार रखा जाए।
एनडीआरएफ की 36 टीमों को वर्तमान में दोनों राज्यों में तैनात किया गया है। सेना और नौसेना के बचाव एवं राहत दलों के साथ-साथ नौसेना, वायु सेना और तटरक्षक बल के जहाजों एवं हवाई जहाजों को भी आपात व्यवस्था के तौर पर रखा गया है। आवश्यक सेवाओं के रखरखाव को सुनिश्चित करने के लिए दूरसंचार विभाग और विद्युत मंत्रालय की एजेंसियों के अधिकारियों को भी राज्यों में तैनात किया गया है।
ओडिशा के मुख्य सचिव और पश्चिम बंगाल के गृह सचिव ने वीडियो कॉन्फ्रेंस के माध्यम से इस बैठक में भाग लिया। गृह, रक्षा, शिपिंग, बिजली, दूरसंचार एवं स्वास्थ्य मंत्रालयों, आईएमडी, एनडीएमए और एनडीआरएफ के वरिष्ठ अधिकारियों ने भी इस बैठक में हिस्सा लिया।
इस तूफान से उत्पन्न स्थिति का जायजा लेने के लिए एनसीएमसी की बैठक फिर से होगी।
रक्षा मंत्रालय
भारतीय तटरक्षक स्वैच्छिक प्लास्टिक पृथक्करण अभियान की शुरुआत करेगा
भारतीय तटरक्षक  कल से अपने परिसर में प्लास्टिक के उपयोग के स्वैच्छिक पृथक्करण का अभियान शुरु कर रहा है ।
‘सरकार की स्वच्छता ही सेवा’ आंदोलन की नीति के समर्थन में एवं उदाहरण बनने के लिये तटरक्षक मुख्यालय, नई दिल्ली ने देश में सभी तटरक्षक एककों को दिशानिर्देश जारी किये हैं कि वे तटरक्षक कर्मियों को प्लास्टिक के स्वैच्छिक पृथक्करण के लिये प्रेरित करें । गांधी जयंती के दिन 2 अक्टूबर, 2018 को यह अभियान शुरु किया जाएगा ।
अभियान के दौरान आईसीजी संगोष्ठियों/ व्याख्यानों का आयोजन करेगा, इसके लिये सहाय स्वरूप थैले उपलब्ध कराएगा एवं आमजन में पोस्टरों/ बैनरों/ इश्तिहारों के माध्यम से जागरूकता पैदा करेगा ।
भारतीय तटरक्षक की स्वैच्छिक संस्था तटरक्षक पत्नी कल्याण संघ ने समाज की महिलाओं एवं बच्चों के मध्य बारम्बार चर्चा के माध्यम से अभियान के बारे में जागरूकता फैलाने का उत्तरदायित्व उठाया है ।
आईसीजी इस अभियान को अनेक मंचों जैसे सामुदायिक चर्चा कार्यक्रम, मात्स्यिकी संघों/ सामुदायिक मुखियाओं के साथ बैठकों इत्यादि के माध्यम से तटवर्ती क्षेत्रों में रहने वाले लोगों के मध्य ले जाएगा ।
भारतीय तटरक्षक के लिये तटरक्षक अधिनियम, 1978 समुद्री पर्यावरण को संरक्षित और सुरक्षित करना एवं सामुद्रिक प्रदूषण को नियंत्रित करना आवश्यक बनाता है । इतना ही नहीं भारत सरकार द्वारा मार्च 2018 में तटरक्षक को दक्षिण एशियाई समुद्री क्षेत्र में तेल एवं रासायनिक प्रदूषण के निराकरण में सहयोग के लिये एक सक्षम राष्ट्रीय प्राधिकरण के रूप में मनोनीत किया गया है ।
आर.के.मीणा/एएम/एबी-10891
(Visitor Counter : 56
रेल मंत्रालय
ऑपरेशन "नार्कोस"
आरपीएफ ने जून 2022 के दौरान 7.40 करोड़ रुपये से अधिक मूल्य के नशीले पदार्थ बरामद किए
कानून प्रवर्तन एजेंसी के तौर पर रेलवे सुरक्षा बल ने हाल के दिनों में महत्वपूर्ण उपलब्धि हासिल की है। अप्रैल 2019 से एनडीपीएस अधिनियम के तहत, आरपीएफ को तलाशी, जब्ती और गिरफ्तारी करने का अधिकार दिया गया है और बल अवैध व्यापार को प्रतिबंधित करने के सरकार के प्रयासों में सक्रिय रूप से सहभागी बन रहा है। एनडीपीएस के खतरे पर विशेष रूप से ध्यान देने के लिए, ऑपरेशन "नार्कोस" नामक कोड के साथ रेल के माध्यम से नशीले पदार्थों की तस्करी के खिलाफ एक महीने का अखिल भारतीय अभियान जून-2022 के महीने में प्रारंभ किया गया था। इस ऑपरेशन के तहत आरपीएफ ने भारतीय रेलवे के माध्यम से नारकोटिक्स उत्पादों को ले जाने वाले वाहक/ट्रांसपोर्टरों के खिलाफ उत्कृष्ट प्रदर्शन किया है। आरपीएफ ने इस अवैध व्यापार में शामिल ड्रग पेडलर्स को लक्षित करने के लिए एनसीबी और अन्य एलईए के समन्वय से देश भर में ट्रेनों और चिन्हित ब्लैक स्पॉट में अपनी जांच भी तेजी लाते हुए जून 2022 के महीने में 7,40,77,126/- रुपये के डिजाइनर उत्पादों सहित विभिन्न नशीले पदार्थों के उत्पादों को बरामद किया है और अपने कार्याधिकार क्षेत्र के भीतर एनडीपीएस ले जाने वाले 165 व्यक्तियों को गिरफ्तार किया है और इन्हें आगे की कानूनी कार्रवाई के लिए संबंधित कानून प्रवर्तन एजेंसियों को सौंप दिया है।
नशीले पदार्थ न केवल युवाओं के स्वास्थ्य को खराब करते हैं, बल्कि ये पदार्थ अर्थव्यवस्था और राष्ट्र के हित को भी नुकसान पहुंचाते हैं। नशीली दवाओं की लत के दूरगामी प्रभाव होते हैं क्योंकि यह व्यक्ति के शारीरिक और मानसिक दोनों तरह के स्वास्थ्य को प्रभावित करते हैं।
भारतीय रेलवे यात्रियों और सामानों के परिवहन में अग्रणी भूमिका निभाता है और भारत में इसका सबसे व्यापक नेटवर्क है, यही कारण है कि अपराधियों द्वारा अक्सर लंबी दूरी की ट्रेनों का उपयोग एनडीपीएस को आम यात्रियों के रूप में ड्रग कैरियर्स को छिपाने के लिए विभिन्न राज्यों में तस्करी के लिए किया जाता है। इस प्रकार, सुरक्षा एजेंसियों के लिए इस तरह के नशीले पर्दाथों की तस्करी और रेलवे को एनडीपीएस के अवैध परिवहन का माध्यम बनने से रोकना बहुत चुनौतीपूर्ण हो जाता है।
राष्ट्रपति सचिवालय
राष्ट्रपति ने श्री नीलम संजीव रेड्डी को उनकी जयंती पर श्रद्धांजलि दी
राष्ट्रपतिश्री राम नाथ कोविंद नेआज  राष्ट्रपति भवन में पूर्व राष्ट्रपतिश्री नीलम संजीव रेड्डी को उनकी जयंती पर श्रद्धांजलि दी।उन्होंने श्री नीलम संजीव रेड्डी के छायाचित्र के सामने पुष्प अर्पित किए।
वित्त मंत्रालय
वित्त मंत्री श्रीमती निर्मला सीतारमण ने जी20 देशों के वित्त मंत्रियों और केंद्रीय बैंक गवर्नर्स की दूसरी वर्चुअल बैठक में हिस्सा लिया
केंद्रीय वित्त और कॉर्पोरेट मामलों की मंत्री श्रीमती निर्मला सीतारमण ने आज इटली की अध्यक्षता में जी20 देशों के वित्त मंत्रियों और केंद्रीय बैंक गवर्नर्स  की दूसरी वर्चुअल बैठक में हिस्सा लिया। इस दौरान मजबूत, टिकाऊ, संतुलित और समावेशी विकास को पटरी पर लाने के लिए वैश्विक चुनौतियों से निपटने को लेकर नीतिगत उपायों पर चर्चा की गई।
जी20 के वित्त मंत्रियों और केंद्रीय बैंक के गवर्नरों ने कोविड-19 से निपटने को लेकर जी20 एक्शन प्लान के अपडेट पर चर्चा की। बैठक में सबसे कमजोर अर्थव्यवस्थाओं की वित्तीय जरूरतों को समर्थन देने के अलावा अंतरराष्ट्रीय कराधान के एजेंडे, हरित उपायों को बढ़ावा देने और महामारी से संबंधित वित्तीय नियमन से जुड़े मुद्दों पर भी चर्चा की गई।
श्रीमती सीतारमण ने सभी जी20 सदस्यों से वैक्सीन की समान पहुंच और व्यापक वितरण सुनिश्चित करने का आग्रह किया। वित्त मंत्री ने बताया कि भारत तेजी से घरेलू टीकाकरण का बड़ा अभियान चला रहा है। यह महामारी के दौरान विशेष रूप से टीके और चिकित्सा उत्पादों के एक प्रमुख वैश्विक उत्पादक के रूप में उभरा है। श्रीमती सीतारमण ने कहा कि भारत में अब तक टीकाकरण अभियान के तहत 87 मिलियन से ज्यादा नागरिकों को टीके की खुराक उपलब्ध कराई गई है और 84 देशों को 64 मिलियन से ज्यादा खुराक की आपूर्ति की गई है जिसमें 10 मिलियन खुराक अनुदान के रूप में हैं। वित्त मंत्री ने महामारी की तैयारी और प्रतिक्रिया के लिए वित्तपोषण पर बने जी20 के उच्चस्तरीय स्वतंत्र पैनल से ऐसे देश के अनुभव लेने को कहा।
श्रीमती सीतारमण ने वैश्विक विकास अनुमानों की बात की और वायरस से जुड़ी अनिश्चितताओं के बीच निरंतर समन्वय की आवश्यकता को रेखांकित किया। वित्त मंत्री ने कहा कि जी20 एक्शन प्लान ने एक अच्छे मार्गदर्शक उपकरण के रूप में कार्य किया है और रिकवरी हासिल करना इसके वर्तमान अपडेट का मुख्य उद्देश्य है।
जलवायु परिवर्तन पर जी20 की चर्चाओं पर गौर करते हुए श्रीमती सीतारमण ने जलवायु वित्त और प्रौद्योगिकी हस्तांतरण पर पेरिस समझौते के तहत की गई प्रतिबद्धताओं पर प्रगति की आवश्यकता पर जोर दिया। श्रीमती सीतारमण ने सुझाव दिया कि हरित उपायों के लिए अंतरराष्ट्रीय वित्तीय संस्थानों के कोष प्रवाह के साथ-साथ इस पर ध्यान देने की जरूरत है कि विकासशील और कम आय वाले देशों के लिए विकास बहाली तात्कालिक चुनौती है। गरीब देशों की अर्थव्यवस्थाओं को मदद के लिए वित्त मंत्री ने कर्ज की किस्त चुकाने की मोहलत दिए जाने की पहल को छह महीने बढ़ाकर दिसंबर 2021 किए जाने की बात की।
|
गृह मंत्रालय
|
राष्ट्रपति ने जीवन रक्षा पदक श्रंखला पुरस्कार-2022 प्रदान किया जाना अनुमोदित किया
राष्ट्रपति ने 43 व्यक्तियों को जीवन रक्षा पदक श्रंखला पुरस्कार-2022 प्रदान किया जाना अनुमोदित किया है जिनमे 07 सर्वोत्तम जीवन रक्षा पदक, 08 उत्तम जीवन रक्षा पदक तथा 28 जीवन रक्षा पदक सम्मलित हैं। चार व्यक्तियों को यह पुरस्कार मरणोपरांत प्रदान किया गया है। इनका विवरण इस प्रकार है :-
सर्वोत्तम जीवन रक्षा पदक
- कुमारीअंजली बघेल, मध्य प्रदेश
- श्री निलावाठ ड. सांगमा, मेघालय
- श्री चेग्रिक ड. सांगमा, मेघालय
- श्री वालग्रिक म. ममिन, मेघालय
- श्री जीनजास ड. माराक, मेघालय
- श्री इम्मानुएल लालावमपुइया , मिजोरम
- मोहम्मद उमर दार, रक्षा मंत्रालय
उत्तम जीवन रक्षा पदक
- मास्टर मुहम्मदसुफियान, केरल
- मास्टर नीरज के नित्यानंद, केरल
- मास्टर अतुल बिनीष, केरल
- श्रीमती किरण बैगा, मध्य प्रदेश
- श्री रविराज अनिल फडणीस, महाराष्ट्र
- श्री ललछुआंलियाना , मिजोरम
- श्री लियानजलामा, मिजोरम
- श्री शेर सिंह, सीमा सड़क संगठन
जीवन रक्षा पदक
- श्री त्सेरिंग दोरजी गोइबा, अरुणाचल प्रदेश
- श्री घनश्यामभाई प्रभातभाई तडवी, गुजरात
- श्री गौरव जस्वाल, हिमाचल प्रदेश
- मास्टर अधिन प्रिंस, केरल
- श्री बाबीश बी, केरल
- श्री सुबोद लाल सी, केरल पुलिस
- मास्टर मुहैमिन पि के, केरल
- मास्टर मुहम्मद शामिल, केरल
- श्री बृजेश कुमार साहु, मध्य प्रदेश
- श्री महेश शंकर चोरमले, महाराष्ट्र
- श्री सय्यद बाबू शेख, महाराष्ट्र
- कुमारी रिणढनढर लिंदह, मेघालय
- श्रीएंथोनी लल्हुइजेला, मिजोरम
- मास्टर लालरामलियाना, मिजोरम
- श्रीआरखव्लियाना, मिजोरम
- श्री सोनु कुमार, रक्षा मंत्रालय
- श्री टी अन्नथा कुमार, रक्षा मंत्रालय
- श्री कर्मबीर सिंह, सीमा सुरक्षा बल
- श्री एम उमाशंकर, सीमा सुरक्षा बल
- श्री बलबीर सिंह, सीमा सुरक्षा बल
- श्री दर्पण किशोर, सीमा सुरक्षा बल
- डॉ. हिमांशुसैनी, सीमा सुरक्षा बल
- श्री विनोद कुमार, सीमा सुरक्षा बल
- श्री जाकिर हुसैन, भारतीय-तिब्बतसीमा पुलिस
- श्री शैलेन्द्र सिंह नेगी, भारतीय-तिब्बत सीमा पुलिस
- श्री सुरेन्द्र कुमार, रेल मंत्रालय
- श्री जय पाल सिंह, रेल मंत्रालय
- श्री बुद्धा राम सैनी, रेल मंत्रालय
जीवन रक्षा पदक श्रंखला के पुरस्कार किसी व्यक्ति की जान बचाने में मानवीय प्रकृति के सराहनीय कार्य के लिए प्रदान किया जाता है। यह पुरस्कार तीन श्रेणियों, सर्वोत्तम जीवन रक्षा पदक, उत्तम जीवन रक्षा पदक, एवं जीवन रक्षा पदक, में प्रदान किया जाता है। जीवन के सभी क्षेत्रों से जुड़े व्यक्ति इन पुरस्कारों के पात्र हैं। ये पुरस्कार मरणोपरांत भी प्रदान किये जाते हैं ।
इस पुरस्कार के अलंकरण  पुरस्कार प्राप्तकर्ता को यथा समय उस केंद्रीय मंत्रालय/ संगठन/ राज्य सरकार द्वारा प्रदान किये जाते हैं, जिससे पुरस्कार प्राप्तकर्ता सम्बंधित है।
रक्षा मंत्रालय
रक्षा मंत्री ने असम के दिनजान में सेना के फॉर्मेशन का दौरा किया; एलएसी पर सैन्य अभियानगत तैयारी की समीक्षा की
श्री राजनाथ सिंह रक्षा तैयारियों के जमीनी आकलन के लिए कल अरुणाचल प्रदेश में अग्रिम चौकियों का दौरा करेंगे
रक्षा मंत्री श्री राजनाथ सिंह ने 28 सितंबर, 2022 को दिनजान, असम में सेना के फॉर्मेशन का दौरा किया। रक्षा मंत्री दिनांक 2022 तक असम और अरुणाचल प्रदेश की तीन दिवसीय यात्रा पर हैं, जिसमें उनका अग्रिम स्थानों का दौरा करने का कार्यक्रम है। उनके साथ थल सेना प्रमुख जनरल मनोज पांडे और पूर्वी कमान के जनरल ऑफिसर कमांडिंग-इन-चीफ लेफ्टिनेंट जनरल आरपी कलिता के साथ अन्य वरिष्ठ अधिकारी भी हैं।
अपनी यात्रा के दौरान श्री राजनाथ सिंह ने देश के पूर्वी हिस्से में सैन्य फॉर्मेशन की अभियानगत तैयारी की समीक्षा की। उन्हें जनरल ऑफिसर कमांडिंग, 3 कोर लेफ्टिनेंट जनरल आरसी तिवारी और अन्य वरिष्ठ अधिकारियों द्वारा एलएसी के साथ बुनियादी ढांचे के विकास के साथ-साथ क्षमता विकास और सेना की अभियानगत तैयारियों के बारे में जानकारी दी गई। रक्षा मंत्री को अग्रिम पंक्ति में तैनात सैनिकों की अभियानगत दक्षता बढ़ाने के लिए अत्याधुनिक सैन्य उपकरणों और प्रौद्योगिकी के उपयोग के बारे में भी जानकारी दी गई। उन्होंने चुनौतीपूर्ण परिस्थितियों में स्पीयर कॉर्प्स के सभी रैंकों द्वारा प्रदान किए जा रहे उत्कृष्ट कार्यों और उत्कृष्ट सेवाओं की सराहना की।
29 सितंबर, 2022 को श्री राजनाथ सिंह ऑपरेशनल तैयारियों का जमीनी आकलन करने और सैनिकों के साथ बातचीत करने के लिए अग्रिम चौकियों का दौरा करेंगे। वह स्थानीय इडु मिश्मी जनजाति के वार्षिक ट्रेक अथु पोपू के दूसरे धार्मिक अभियान के सदस्यों के साथ भी बातचीत करेंगे, जिसे भारतीय सेना द्वारा 2021 से आउटरीच के हिस्से के रूप में सुविधा दी जा रही है और स्थानीय लोगों का साथ देने और पर्यटन के विकास के लिए निरंतर प्रयास किया जा रहा है।
रक्षा मंत्री अपनी तीन दिवसीय यात्रा के दौरान सीमा सड़क संगठन  की बुनियादी ढांचा परियोजनाओं की समीक्षा भी करेंगे।
एमजी/एएम/एबी
(Visitor Counter : 154
वित्त मंत्रालय
डीजीजीआई गुरुग्राम के अधिकारियों ने 491 करोड़ रुपये के जाली इनपुट टैक्स क्रेडिट चालान जारी करने वाली 93 फर्जी फर्मों के सांठगांठ का भंडाफोड़ किया, एक गिरफ्तार
जीएसटी इंटेलिजेंस महानिदेशालय  की गुरुग्राम जोनल यूनिट  ने 18 जनवरी, 2022 को जीएसटी अधिनियम के प्रावधानों के तहत एक व्यक्ति को जाली दस्तावेजों के आधार पर कई फर्जी फर्म चलाने और धोखाधड़ी करते हुए 491 करोड़ रुपये की आईटीसी जारी करने के आरोप में गिरफ्तार किया है।
डीजीजीआई की जयपुर जोनल यूनिट द्वारा एक व्यक्ति द्वारा देश भर में विभिन्न व्यक्तियों को दूरस्थ स्थानों से अपना काम करने और डेटा संग्रहीत करने के लिए क्लाउड स्टोरेज सुविधा प्रदान किए जाने के बारे में दी गई ठोस सूचना के आधार पर कार्रवाई करते हुए क्लाउड सेवा प्रदाता से बरामद हार्ड डिस्क की जांच की गई। क्लाउड स्टोरेज सुविधा द्वारा प्रदान की जा रही इस हार्ड डिस्क में मौजूद डेटा की जांच से 93 नकली फर्मों की सांठगांठ करने वाले मुख्य संचालक की पहचान सामने आई।
18 जनवरी, 2022 को ली गई तलाशी के दौरान, विभिन्न फर्मों का दिए गए पते पर कोई अस्तित्व नहीं मिला। मुख्य संचालक, जोकि सक्रिय रूप से क्लाउड स्टोरेज सेवा का उपयोग कर रहा था और उक्त फर्मों को चला रहा था, को 18 जनवरी, 2022 को हरियाणा के हांसी से गिरफ्तार कर लिया गया। जांच के दौरान मुख्य संचालक ने अन्य साथियों के साथ मिलकर धोखाधड़ी करने की बात स्वीकार की। जांच - पड़ताल, सबूतों और दर्ज किए गए बयानों के आधार पर, वह नकली फर्म बनाने के रैकेट का संचालन करने, 93 जाली फर्मों के संदर्भ में माल की वास्तविक आपूर्ति के बिना 491 करोड़ रुपये की फर्जी एवं अस्वीकार्य आईटीसी चालान जारी करने और इस तरह, सीजीएसटी अधिनियम, 2017 के विभिन्न प्रावधानों का उल्लंघन करने वाला मुख्य व्यक्ति निकला। इसलिए, उसे 18 जनवरी, 2022 को गिरफ्तार कर लिया गया और ड्यूटी मजिस्ट्रेट द्वारा 14 दिनों की न्यायिक हिरासत में भेज दिया गया।
इस मामले में आगे की जांच की जा रही है।
युवा कार्यक्रम एवं खेल मंत्रालय
बैडमिंटन स्टार चिराग शेट्टी नेएसएआई मुंबई द्वारा आयोजित फिट इंडिया फ्रीडम रन कार्यक्रम में दौड़ने के फायदों को उजागर किया
भारतीय खेल प्राधिकरण  के मुंबई क्षेत्रीय केंद्र ने शुक्रवार को बैडमिंटन खिलाड़ी चिराग शेट्टी के साथ ऑनलाइन बातचीत का आयोजन किया। इस बैडमिंटन स्टारको पिछले महीने वर्चुअलमाध्यम से आयोजित राष्ट्रीय खेल पुरस्कार समारोह में में अर्जुन पुरस्कारनवाजा गया था। उन्होंने इन दिनों जारी फिट इंडिया फ्रीडम रन के महत्व पर बातचीत की।
खेल मंत्रालय द्वारा आयोजित यह सबसे बड़ी देशव्यापी दौड़ है जिसे 14 अगस्त को केंद्रीय युवा कार्यक्रम एवं खेल मंत्री श्री किरेन रिजिजू द्वारा लॉन्च किया गया था। यह दौड़ कार्यक्रम 2 अक्टूबर तक जारी रहेगी। इसमें सभी क्षेत्रों के खिलाड़ी और गैर-खिलाड़ी लोग बढ़-चढ़कर भाग ले रहे हैं।
चिराग ने कहा,'मुझे लगता है कि यह न केवल शारीरिक बल्कि मानसिक फायदे के लिए भी एक जबरदस्त पहल है। आम जनता को इसमें बढ़-चढ़कर भाग भाग लेना चाहिए और इसे जबरदस्त सफल बनाना चाहिए। दौड़ आपको फिट रहने में काफी मदद करती है।'
बैडमिंटन खिलाड़ी ने यह भी कहा कि दौड़ के साथ जुड़ी कुछ पूर्व धारणाओं को बदलना चाहिए। चिराग ने कहा, 'लोगों को लगता है कि दौड़ने के बाद वे थक जाएंगे लेकिन दौड़ने के बाद मुझे हमेशा महसूस होता है कि घर आने के बाद वास्तव में कायाकल्प हो गया है। एक सामान्य व्यक्ति के लिए भी यह आवश्यक है क्योंकि इससे उन्हें अपने कार्यस्थल पर अतिरिक्त ऊर्जा महसूस होती है। इससे आपको शारीरिक शक्ति के साथ-साथ मानसिक शांति भी मिलती है।'
बैडमिंटन कोर्ट में सात्विक रंकी रेड्डी के साथ अद्भुत साझेदारी करने वाले 23 वर्षीय इस बैडमिंटन खिलाड़ी ने ईमानदारी से वास्तविकता को उजागर किया। वर्ष 2018 के राष्ट्रमंडल खेलों में स्वर्ण पदक विजेता इस खिलाड़ी ने कहा, 'महान व्यक्तित्व आपको केवल कुछ हद तक दौड़ने के लिए प्रेरित कर सकते हैं। लेकिन इसके भीतर से आना होगा। आपको दौड़ने के कुछ दिनों के बाद ही अंदर से मिलने वाली खुशी का अहसास होगा। साथ ही दौड़ने के अलावा आपको उचित पोषण भी लेना चाहिए।'
वाणिज्य एवं उद्योग मंत्रालय
एपीडा ने भारत की कृषि और प्रसंस्कृत खाद्य उत्पादों की निर्यात क्षमताओं को प्रोत्साहन देने के लिए पहले वर्चुअल व्यापार मेले का आयोजन कियाc
कोविड 19 महामारी के दौरान भारत की कृषि और प्रसंस्कृत खाद्य उत्पादों की निर्यात क्षमताओं को प्रोत्साहन देने के लिए अपनी तरह की अनूठी पहल के क्रम में, एपीडा ने कल 10 मार्च, 2021 को अपने पहले वर्चुअल व्यापार मेले  का शुभारम्भ किया। इस मेले का 12 मार्च, 2021 को समापन होगा।
‘भारतीय धान और कृषि कमोडिटी’ की थीम के साथ इस मेले में विभिन्न कृषि कमोडिटीज की निर्यात संभावनाओं के प्रदर्शन पर ध्यान केन्द्रित किया जाएगा। वीटीएफ के मुख्य प्रतिभागियों में आयातकों के साथ साथ निर्यातक भी शामिल होंगे। संभावित खरीदार या आयातक और दर्शक इस वर्चुअल मेले के माध्यम से निर्यातकों द्वारा प्रस्तुत खाद्य उत्पादों की एक व्यापक रेंज की जानकारी लेंगे।
वीटीएफ के माध्यम से प्रदर्शित प्रमुख उत्पादों में बासमती चावल, गैर बासमती चावल, बाजरा, गेहूं, मक्का, मूंगफली और मोटे अनाज शामिल होंगे। अभी तक वीटीएफ के लिए 135 प्रदर्शकों ने पंजीकरण कराया है। इसके अलावा, 266 भारतीय और संयुक्त अरब अमीरात, ब्राजील, न्यूजीलैंड, फ्रांस, सऊदी अरब, यूनाइटेड किंगडम, अफगानिस्तान, बहरीन, इजिप्ट, फिजी, फिलीपींस, कतर, सूडान, म्यांमार, नीदरलैंड और पेरु के अंतर्राष्ट्रीय खरीदारों ने कार्यक्रम की शुरुआत में पंजीकरण कराया है। खरीदारों को विदेश में भारतीय दूतावासों से भी समर्थन मिला है। वर्चुअल व्यापार मेले के लिए सोशल मीडिया पर एक आक्रामक अभियान चल रहा है।
यात्रा और व्यापार पर कोविड 19 से जुड़ी बंदिशों को देखते हुए, एपीडा ने भारत के कृषि और प्रसंस्कृत खाद्य उत्पादों के निर्यात को बनाए रखने और निर्यात बढ़ाने के लिए नए बाजारों की तलाश के लिए वीटीएफ की इस धारणा की शुरुआत की है।
कोविड 19 से पहले के दौर में, एपीडा द्वारा कृषि खाद्य पदार्थों के निर्यात को बढ़ावा देने में व्यापार मेले और प्रदर्शनियां अहम भूमिका निभाते रहे हैं। वीटीएफ में, व्यापार सुगमता के लिए संवादात्मक तकनीक का इस्तेमाल किया जाएगा।
वीटीएफ के माध्यम से, बिना किसी बाधा के ऑडियो के साथ साथ वीडियो सत्रों के माध्यम से निर्यातकों और आयातकों की बैठकों का आयोजन किया जा सकता है। मेला कार्यशालाओं, उत्पादों की पेशकश, सीधे प्रसारण और वेबिनार की सुविधा उपलब्ध कराता है। वर्चुअल मीट में निजी बैठक कक्षों, व्यक्तिगत बैठक की सुविधाएं होंगी।
निर्यातकों और आयातकों के बीच ऑनलाइन संवाद तथा ऐसे संवाद के दौरान होने वाले डाटा के आदान प्रदान सुरक्षित होंगे, साथ ही इनका इस्तेमाल सिर्फ संबंधित पक्षों द्वारा ही किया जा सकेगा।
ऐसे वर्चुअल कार्यक्रमों ने किफायती और उत्पादक प्लेटफॉर्म भी उपलब्ध कराए हैं, जहां खरीदार और विक्रेता आमने-सामने व्यापार पर मोलभाव या चर्चा कर सकते हैं। इससे उन्हें वास्तविक प्रदर्शनियों या मेलों का अनुभव प्राप्त होगा।
एपीडा पूर्व में अपनी प्रणालियों, पता लगाने और उन्नत तकनीक अपनाने के मामले में आईटी पहलों को लागू करने में अग्रणी रहा है।
उप राष्ट्रपति सचिवालय
उपराष्ट्रपति ने कृषि को लाभदायक बनाने के लिए संरचनात्मक सुधार लागू करने की अपील की
केंद्र और राज्यों को कृषि, शिक्षा और स्वास्थ्य सेवा क्षेत्रों को सर्वोच्च प्राथमिकता देनी चाहिए: उपराष्ट्रपति
बागवानी और जलीय कृषि जैसे संबद्ध क्षेत्रों को किसानों की आय संवर्धन के लिए बढ़ावा दिए जाने की आवश्यकता है;
स्वर्ण भारत ट्रस्ट के एक समारोह में रायथू नेस्टाम पुरस्कार 2019 प्रदान किया
भारत के उपराष्ट्रपति श्री एम. वेंकैया नायडू ने कृषि को लाभदायक और टिकाऊ बनाने के लिए संरचनात्मक सुधार लाने की आवश्यकता पर बल दिया है।
आज हैदराबाद में स्वर्ण भारत ट्रस्ट में आयोजित एक समारोह में रायथू नेस्टाम और दो अन्य पत्रिकाओं पसु नेस्टम और प्राकृत नेस्टम के प्रकाशन की 15 वीं वर्षगांठ के अवसर पर रायथू नेस्टाम पुरस्कार प्रदान करते हुए उन्होंने केंद्र सरकार और विभिन्न राज्य सरकारों से कृषि, शिक्षा और स्वास्थ्य सेवा क्षेत्रों को सर्वोच्च प्राथमिकता देने का आग्रह किया।
उन्होंने कहा कि कृषि पर 60 फीसदी आबादी के निर्भर रहने के कारण कृषि संवर्धन को बढ़ावा देने और इसे व्यवहार्य और लाभदायक बनाने को सबसे अधिक प्राथमिकता दी जानी चाहिए। उन्होंने कहा कि यह देखते हुए कि देश में कृषि पुनर्जागरण की आवश्यकता है, किसानों को समय पर ऋण प्रदान करने के अलावा बीमा, सिंचाई और बुनियादी ढाँचे के विकास को सुनिश्चित करने पर अधिक ध्यान देना चाहिए।
यह इंगित करते हुए कि भारतीय किसान करोड़ों लोगों का पेट भरने का काम कर रहे हैं, श्री नायडू ने कहा कि कृषि उत्पादक कम हो रहे हैं, जबकि व्यापारी अधिक हो रहे हैं। सरकार और नीति आयोग को इस पहलू पर गौर करना चाहिए और संरचनात्मक बदलाव करना चाहिए ताकि किसान को उसका उचित अधिकार प्राप्त हो सके।
उपराष्ट्रपति ने कृषि में विविधीकरण लाने और किसानों की आय बढ़ाने के लिए बागवानी, मुर्गी पालन, मछली पालन, जलीय कृषि और रेशम कीट पालन जैसे संबद्ध क्षेत्रों को बढ़ावा देने की आवश्यकता पर भी जोर दिया। उन्होंने कहा कि खाद्य प्रसंस्करण एक ऐसा क्षेत्र है जिसमें अपार संभावनाएं हैं और जिसका पूरी तरह से दोहन किए जाने की आवश्यकता है।
कृषि के लिए इनपुट लागत को कम करने के तरीके खोजने के लिए वैज्ञानिकों से आग्रह करते हुए, श्री नायडू ने कृषि पाठ्यक्रमों को फिर से शुरू करने का आह्वान किया, ताकि यह सुनिश्चित किया जा सके कि छात्र अपने अध्ययन के समय का 50 प्रतिशत खेतों में किसानों के साथ परस्पर बातचीत करके व्यतीत करें। उन्होंने कहा कि खेत में किसान के साथ समय बिताना छात्रों के लिए सीखने का बहुत बड़ा अनुभव होगा।
उपराष्ट्रपति ने लोगों को जीवनशैली से जुड़ी बीमारियों की बढ़ती घटनाओं के प्रति सावधान किया और कहा कि स्वस्थ आहार पद्धतियों को अपनाना महत्वपूर्ण है। उन्होंने लोगों को प्रकृति की रक्षा करने और बेहतर भविष्य के लिए संस्कृति को संरक्षित करने की भी सलाह दी।
इस अवसर पर तेलंगाना के राज्यपाल डॉ. तमिलिसाई सुन्दरराजन, आंध्र प्रदेश राजभाषा आयोग के अध्यक्ष श्री यर्लागड्डा लक्ष्मीप्रसाद और अन्य गणमान्य व्यक्ति भी उपस्थित थे।